„Arkhai Sculpture Park“ a fost inaugurat, duminică, în Vlaha, un sătuc aflat la 30 de kilometri distanţă de Cluj-Napoca. Evenimentul a avut loc în prezenţa ministrului Culturii, Kelemen Hunor, a poetului Mircea Dinescu, a istoricului de artă Pavel Şuşară, a preşedintelui TIFF, Tudor Giurgiu, dar şi a altor artişti şi oficialităţi din judeţ. Parcul este creaţia clujeanului Ernő Bartha, care a amenajat într-un spaţiu idilic de circa un hectar o expoziţie în aer liber cu sculpturi de dimensiuni foarte mari realizate din fân. „Este o iniţiativă unică în lume. Nimeni nu mai face astfel de sculpturi. Fac parte dintr-o familie mare de artişti care folosesc formele organice, dar eu am găsit o breşă, unde sunt eu original, nu numai cu fânul, dar şi cu formele. Fânul este brandul meu”, a explicat artistul, pentru „Adevărul“. De ce foloseşte fânul? „Într-o lume efemeră, şi lucrările de artă pot fi efemere”, spune artistul precizând că lucrările sale pot rezista 20 de ani dacă nu sunt mutate. El a pus bazele parcului în 2008 şi acum vrea să împărtăşească cu lumea arta sa. „În această oază de linişte, vizitatorul se întâlneşte cu arta şi natura, în armonie totală“, a spus Ernő Bartha.

În prezent, parcul Arkhai funcţionează ca expoziţie permanentă de sculpturi şi a fost folosit ca loc de proiecţii de film în cadrul festivalului TIFF. Bartha spune că a ajuns în faza în care are nevoie de colaboratori pentru a duce proiectul mai departe. Inaugurarea de duminică este un prim pas spre realizarea obiectivelor artistului în ceea ce priveşte viitorul parcului Arkhai: construirea unui atelier pentru artişti, construirea unei galerii de artă contemporană, amenajarea unei pensiuni pentru artişti şi a unui centru pentru concerte în aer liber.

Locul unde timpul dispare

„Un taximetrist a intrat şi a zis: «Aveţi aici o oază de linişte». De asemenea, un profesor american care a fost aici a spus: «Pentru noi, timpul e foarte important, dacă l-am putea cumpăra am face-o, dar aici simţim că timpul nu există». Noi asta vrem, să creăm aici o oază de linişte. De aceea evnimentele care vor avea loc aici nu sunt de masă. Îmi place rockul, dar nu ar merge aici. Aici merg evenimentele mai delicate“, a susţinut artistul. Erno Bartha este unul dintre cei mai nonconformişti artişti români, recunoscut pe plan naţional şi internaţional. A avut zeci de expoziţii în România, Ungaria, Franţa, Serbia, Italia şi Anglia. Vârful recunoaşterii internaţionale a fost prezenţa sculpturilor sale la expoziţia „Nature in the city“, organizată în cadrul Olimpiadei culturale din Londra, în 2012. „Mi-au cerut să prelungesc termenul şi mai am şi acum lucrări la Londra. E vorba despre Spirala timpului, Pasarea şi Zgârie nori“, a spus clujeanul.

„Este o iniţiativă unică în lume. Nimeni nu mai face astfel de sculpturi. Fac parte dintr-o familie mare de artişti care folosesc formele organice, dar eu am găsit o breşă, unde sunt eu original, nu numai cu fânul, dar şi cu formele. Fânul este brandul meu”, Ernő Bartha





Omul s-a îndepărat de natură

El a adăugat că mesajul artei sale este că omul s-a îndepărtat de natură. „Expoziţia de la Londra se numeşte <<Natura în oraş>> tocmai pentru că eu asta vreau să fac, să reunesc aceste elemente. Omul s-a îndepărat de natură. Eu iubesc natura şi am căutat în lucrările mele analogia formelor între natură şi om. Folosind forme organice şi material organic – fânul- încerc să reunesc cumva aceste două elemente. Noi de ce mergem în excursie? Pentru că vrem înapoi, vrem în natură, dar foarte puţini îşi permit să facă acest lucru “, a precizat Bartha. Ideea de a folosi fân a pornit de la un profesor de la Universitatea de Arte şi Desgin. “Ne-a spus să căutăm material neconvenţionale pentru lucrările noastre. M-am gândit la fân, întrucât aveam o herghelie de cai şi aveam la dispoziţie mult fân. M-am apucat de lucru şi s-a produs un fel de magie. Nu pot să spun că a fost idea mea, cred că noi artiştii suntem nişte intermediari. Transmitem mai departe ceea ce primim”, a explicat Bartha. Clujeanul reuşeşte de cinci ani să trăiască din arta sa, dar recunoaşte că e foarte greu. Bartha a terminat Universitatea de Arte şi Design, a fost o perioadă om de afaceri, a pus bazele unui local clujean Music Pub, care a găzduit mii de evenimente culturale. Denumirea parcului vine de la cuvântul din greacă veche „arkhai“ ce simbolizează începuturile. În ceea ce priveşte modul în care sunt realizate lucrările din fân, artistul spune doar că acestea conţin un schelet din sârmă, dar doreşte să păstreze secretul privind restul procedurilor.

Citeşte şi